XII Рэспубліканскі фестываль нацыянальных культур

XII Рэспубліка́нскі фестыва́ль нацыяна́льных культу́р — культурна-масавае мерапрыемства, якое адбывалася з 1 да 3 чэрвеня 2018 года ў беларускім Гродне. У ім узялі ўдзел каля двух тысяч чалавек, якія прадставілі 40 нацыянальнасцяў. Фестываль наведалі больш за 120 тысяч гасцей і гледачоў, таксама замежных, чаму паспрыяў бязвізавы рэжым з краінамі ЕС.

 Адкрыццё і мерапрыемствы 
Фестываль -- фінальная частка мерапрыемстваў; лаўрэаты-ўдзельнікі рэспубліканскага фестывалю вылучаліся цягам года на абласных аглядах.

Да афіцыйнага адкрыцця фестывалю адбылася ўрачыстая прэзентацыя помніка Давыду Гарадзенскаму каля Новага замку. Пачаўся фестываль шэсцем удзельнікаў увечары 1 чэрвеня ад плошчы Леніна да плошчы Савецкай, дзе адбылася цырымонія адкрыцця. Удзел у ёй прынялі прадстаўнікі 35 нацыянальнасцей. Адкрыццё фестывалю прадугледжвала канцэрт зорак беларускай эстрады і нумары нацыянальных грамадскіх аб’яднанняў. Кульмінацыяй стала 3D-mapping-show і феерверк.

У рамках Фестывалю адбылася цырымонія ўзнагароджання пераможцаў Рэспубліканскага конкурсу сярод журналістаў і сродкаў масавай інфармацыі на лепшае асвятленне пытанняў міжнацыянальных і міжканфесіянальных адносін, міжкультурнага дыялогу ў Рэспубліцы Беларусь і супрацоўніцтва з суайчыннікамі за мяжой.

Падчас фестывалю адбыліся такія падзеі, як пасадка новых дрэў на Алеі сяброўства ў Каложскім парку, канцэрт арганнай музыкі ў Лютэранскай кірсе, паказ міжнацыянальных кінастужак на пляцоўцы кінатэатра «Красная зорка» пад адкрытым небам, футбольны матч паміж камандай старшыні Гродзенскага гарвыканкама і камандай прадстаўнікоў дыпламатычных місій, міжнародная літаратурная вечарына, выставы «Музей пад адкрытым небам» і «Вокны Фэсту».

У межах фестывалю адбыліся канцэрты ансамбляў «Песняры», «Белыя росы», «», кавер-гурта «TENИ», фальклорнага калектыву «Rozsutec» (Славацкая Рэспубліка), Ірыны Дарафеевай і іншых выканаўцаў. На працягу ўсяго фестывалю на тэрыторыі Старога горада працавалі народныя майстры і рамеснікі.

 Прэзентацыя нацыянальных падворкаў 
2 чэрвеня адбыліся культурныя мерапрыемствы на размешчаных уздоўж вуліц Замкавай, Савецкай, Ажэшка, плошчы Леніна і парку Жылібера 19 нацыянальных падворках дыяспар Беларусі:
 яўрэйскі падворак;
 кітайска-карэйскі падворак;
 літоўска-латышска-эстонскі падворак;
 малдаўскі падворак;
 армянскі падворак;
 шматнацыянальны падворак (арабы, афганцы, індзійцы, іранцы, палестынцы, тамілы, туркмены, узбекі, цыганы);
 украінскі падворак;
 рускі падворак;
 казахскі падворак;
 азербайджанскі падворак;
 дагестанскі падворак;
 падворак «Шматгалоссе»;
 шматнацыянальны падворак (амерыканцы, англічане, балгары, іспанцы, італьянцы, лацінаамерыканцы, немцы);
 чувашска-мардвінскі падворак;
 грэчаскі падворак;
 грузінскі падворак;
 беларускі падворак;
 татарска-башкірскі падворак;
 польскі падворак.

 Аўгустоўскі канал 
3 чэрвеня ўрачыстасці з нагоды фестывалю адбыліся на тэрыторыі Аўгустоўскага канала, каля шлюза Дамброўка. Мелі месца спаборніцтвы па скандынаўскай хадзьбе з перашкодамі, фестывальна-святочная прэзентацыя харэаграфічных гуртоў Гродзеншчыны і канцэрт мастацкіх калектываў аматарскай творчасці ўстаноў культуры Гродзенскага раёна. Працавалі выстаўкі майстроў-рамеснікаў, майстар-класы, гульнёвыя пляцоўкі, літаратурны падворак.

 Спасылкі 



 Праграма мерапрыемстваў XII Рэспубліканскага фестывалю нацыянальных культур у Гродна

Катэгорыя:Рэспубліканскі фестываль нацыянальных культур
Катэгорыя:2018 год у Гродне
Катэгорыя:Чэрвень 2018 года